Diari Oficial de la Generalitat Valenciana


Sumari del DOGV 7529, del 20-05-2015 (2015/4614)

RESOLUCIÓ de 30 d'abril de 2015, de la Direcció General de Recursos Humans, per la qual es convoca la borsa d'ocupació temporal per al nomenament de personal funcionari interí, subgrup A1, administració especial, psicòleg/òloga.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7529

Data del DOGV
:   20-05-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/4614


Data del document
:   30-04-2015

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * Conselleria d'Hisenda i Administració Pública
    * concurs administratiu

RESOLUCIÓ de 30 d'abril de 2015, de la Direcció General de Recursos Humans, per la qual es convoca la borsa d'ocupació temporal per al nomenament de personal funcionari interí, subgrup A1, administració especial, psicòleg/òloga.  
 [2015/4614]  
L'article 6 de l'Orde de 17 de gener de 2006, de la Conselleria de Justícia, Interior i Administracions Públiques, sobre regulació de borses de treball temporal per a proveir provisionalment llocs de treball de l'Administració de la Generalitat (DOCV 5184, 25.01.2006), disposa que a la finalització de cada procés selectiu d'ingrés en l'Administració de la Generalitat la direcció general competent en matèria de funció pública dictarà una resolució, en què convocarà les persones aspirants que hagen superat algun exercici o alguna part de les proves obligatòries i eliminatòries dels processos selectius, perquè, en el termini de deu dies, aporten la documentació acreditativa dels mèrits a què es referix l'article 10 de l'orde esmentada, sempre que no es troben en actiu en la categoria que es convoca.  
  
L'article 5 establix, per la seua part, que les borses de treball d'ocupació temporal estaran constituïdes, d'una banda, pel personal que, havent participat en els processos selectius per a l'ingrés en l'Administració de la Generalitat, haja aprovat algun exercici o alguna part de les proves de la fase d'oposició, obligatòries i eliminatòries, i acredite els requisits que li van ser exigits per a participar en el procés selectiu, i, de l'altra, pel personal interí i contractat laboral temporal cessat, així com el personal que resulte desplaçat, sempre que acredite la seua participació en els processos selectius corresponents.   
  
Per mitjà de sengles ordes de 14 de juny de 2011, de la Conselleria de Justícia i Administracions Públiques (DOCV 6553 28.06.2011), es van convocar proves selectives d'accés al subgrup A1, sector administració especial, psicòleg/òloga, torn d'accés lliure, Convocatòria 12/10, i torn de promoció interna, Convocatòria 13/10, corresponents a l'oferta d'ocupació pública de 2010 per al personal de l'Administració de la Generalitat.  
Derivades de les esmentades proves selectives, es van dictar les resolucions de 22 de desembre de 2014 (DOCV 7428 22.12.2014) de la Conselleria d'Hisenda i Administració Pública, per les quals es van publicar les relacions de persones que les van superar.  
En virtut d'això i fent ús de les facultats que té conferides, esta Direcció General de Recursos Humans, resol:   
  
Primer. Convocatòria de la borsa de treball temporal  
Convocar la constitució de la borsa de treball temporal per al nomenament de personal funcionari interí, subgrup A1, administració especial, psicòleg/òloga, a fi que, quan les necessitats del servici ho requerisquen, es puguen proveir provisionalment llocs de treball classificats per a la seua provisió per este personal de l'Administració de la Generalitat, de conformitat amb el que establix l'Orde de 17 de gener de 2006, de la Conselleria de Justícia, Interior i Administracions Públiques, reguladora de la matèria esmentada.   
  
Segon. Integrants  
La borsa a què es referix l'apartat anterior estarà integrada per les persones que s'indiquen a continuació:   
1. Aspirants que hagen superat algun exercici de la fase d'oposició del procediment selectiu d'accés al subgrup A1, administració especial, Convocatòria 12/10, torn d'accés lliure, i Convocatòria 13/10, torn de promoció interna, que no es troben en actiu en el moment de la solicitud en llocs de treball de la mateixa naturalesa jurídica, grup, sector i especialitat de l'Administració de la Generalitat les competències de la qual en matèria de personal siguen exercides per la Conselleria d'Hisenda i Administració Pública.  
2. El personal funcionari interí desplaçat o cessat en llocs de la mateixa naturalesa jurídica, grup, sector i especialitat que haja sigut cobert per la Direcció General de Recursos Humans i que haja participat en el procediment selectiu anteriorment esmentat, cosa que es comprovarà d'ofici. No és procedent la seua inclusió en cas contrari.  
Únicament s'entendrà que una persona ha participat en el procediment selectiu quan el seu exercici haja sigut qualificat per l'òrgan de selecció de la dita convocatòria.  
  
Tercer. Requisits  
1. Per a formar part de la borsa fa falta posseir els requisits exigits en les convocatòries de les proves selectives d'accés al subgrup A1, administració especial, a què es fa referència en el resolc anterior. A més, per al nomenament de personal funcionari interí, s'hauran de reunir els requisits del lloc a exercir.   
2. La possessió del requisit de titulació s'acreditarà dins del termini de presentació de solicituds, llevat que ja conste acreditat i inscrit en el Registre de Personal de l'Administració de la Generalitat, en este cas serà suficient alegar-ho. La resta dels requisits exigits hauran d'acreditar-se abans del nomenament, en el termini que a este efecte es concedisca.   
3. L'orde de prelació en la formació de la borsa s'obtindrà de la suma de la puntuació obtinguda d'acord amb el barem de mèrits que es desenrotlla en l'apartat següent. En cas d'igualtat de puntuació, primarà l'obtinguda pel personal discapacitat. Si l'empat es produïx entre persones discapacitades, es triarà la de major percentatge de discapacitat. Si encara persistira l'empat, caldrà ajustar-se a la puntuació obtinguda en cada apartat del barem començant pel primer. Si persistix l'empat, es dirimirà a favor de la persona solicitant de major edat.   
  
  
Quart. Barem de mèrits  
Les persones aspirants seran ordenades prenent en consideració els següents mèrits i situacions:   
1. Experiència professional:  
- Temps de servicis prestats en llocs de treball de naturalesa funcionarial, classificats per a la seua provisió per personal del subgrup A1, administració especial, psicòleg/òloga, de l'Administració de la Generalitat les competències de la qual en matèria de personal siguen exercides per la Conselleria d'Hisenda i Administració Pública, segons el que disposa l'article 9 de la Llei 10/2010, de 9 de juliol, de la Generalitat, d'ordenació i gestió de la funció pública valenciana: 0,35 punts per cada mes complet de servici en actiu.  
- Temps de servicis prestats en llocs de treball de l'Administració de la Generalitat les competències de la qual en matèria de personal s'exercisquen per la Conselleria d'Hisenda i Administració Pública, segons el que disposa l'article 9 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, no previstos en l'apartat anterior: 0,13 punts per cada mes complet de servici en actiu.   
- Temps de servicis prestats en altres administracions públiques, en llocs de treball de naturalesa funcionarial, classificats per a la seua provisió per personal del subgrup A1, administració especial, psicòleg/òloga: 0,05 punts per cada mes complet de servici en actiu.  
El màxim de punts a obtindre per este apartat serà de 28 punts.   
  
2. Proves selectives  
Per cada exercici superat de la fase d'oposició del procés selectiu per a l'ingrés en l'Administració de la Generalitat, subgrup A1, administració especial, psicòleg/òloga: 4,33 punts en la Convocatòria 12/10, torn d'accés lliure; 6,5 punts en la Convocatòria 13/10, torn de promoció interna.  
3. Valencià  
El coneixement de valencià es puntuarà d'acord amb la distribució següent:  
Certificat de Coneixements Orals: 0,75 punts.   
Certificat de Grau Elemental: 1 punt.   
Certificat de Grau Mitjà: 2 punts.   
Certificat de Grau Superior: 4 punts.   
Només es computarà el certificat de major nivell.   
4. Idiomes comunitaris  
El coneixement d'idiomes comunitaris, fins a 2 punts, a raó de 0,40 punts per cada curs, o la seua equivalència si es tracta de cicles d'escola oficial d'idiomes, així com 0,40 punts per cada 12 crèdits d'idioma comunitari, corrresponent a un títol oficial expedit per la universitat, de llicenciatura en les distintes filologies, o de mestre: especialitat en llengües estrangeres, sempre que estos títols no hagen sigut objecte de valoració en un altre apartat del barem.   
5. Altres titulacions  
Per la possessió addicional d'altres títols acadèmics iguals o superiors a més de l'exigit per a l'exercici dels llocs a cobrir: 1,5 punts per títol addicional expedit oficialment fins un màxim de 3 punts. Es requerirà, en tot cas, la presentació de totes les titulacions alegades, inclosa la que figura com a requisit per a ingressar en la borsa, i no es presumirà la possessió de les titulacions de nivell inferior.  
La superació de les proves d'accés als diferents nivells educatius únicament s'entendrà vàlida com a compliment del requisit d'accés, quan no s'estiga en possessió de la titulació exigida, i, en cap cas, serà valorada com a mèrit.  
6. Personal discapacitat:  
Quan el grau de discapacitat siga igual o superior al 33 per cent: 5 punts.  
Quan el grau de discapacitat siga igual o superior al 65 per cent: 10 punts.  
  
Quint. Acreditació dels mèrits  
Els mèrits que s'acaben d'indicar s'acreditaran:   
1. Experiència professional: certificats oficials expedits per l'òrgan competent de l'Administració corresponent.   
Només als efectes d'este barem, els llocs de treball la naturalesa jurídica dels quals s'haja modificat es considerarà que sempre han tingut la mateixa que posseïsquen en el moment de solicitud d'integració en la borsa.   
Respecte dels servicis prestats en llocs de treball de l'Administració de la Generalitat, gestionats per la Direcció General de Recursos Humans, seran comprovats d'ofici.  
2. Proves selectives: sense perjuí que les persones solicitants ho aleguen, es comprovarà d'ofici el nombre d'exercicis superats per cada aspirant.   
3. Valencià: certificats oficials expedits o homologats per la Junta Qualificadora de Coneixements de Valencià. Únicament es valoraran els certificats provisionals, en tant que la Junta Qualificadora de Coneixements de Valencià no haja expedit els corresponents certificats definitius.  
4. Idiomes comunitaris: títols oficials expedits o homologats per un òrgan competent o bé certificats oficials emesos per les escoles oficials d'idiomes. Les paperetes no valdran d'acreditació.  
  
5. Altres titulacions: fotocòpia compulsada del títol acadèmic oficial expedit per òrgan competent.   
En aquells supòsits en què l'expedició del títol es trobe en tràmit, les titulacions es podran acreditar per mitjà de la presentació del certificat acadèmic de finalització d'estudis expedit per la Universitat, junt amb el rebut d'abonament de les taxes corresponents.  
Respecte de les titulacions acadèmiques no universitàries, si no es presenta el títol oficial, podrà acreditar-se esta per mitjà de certificat de l'autoritat educativa competent, en què haurà de constar necessàriament número de registre, número de sèrie i data d'expedició, i, si és el cas, indicació del llibre i foli.  
En el supòsit de trobar-se en tràmit l'expedició del títol, podrà presentar-se certificat acadèmic de finalització d'estudis expedit per l'òrgan competent junt amb el rebut de l'abonament de les taxes corresponents.  
  
6. Personal discapacitat  
- Certificat justificatiu del grau de discapacitat igual o superior al 33 per cent expedit per l'òrgan competent.  
- Certificat de capacitats als efectes de demanda d'ocupació, o si és el cas, l'acreditació d'haver-ho solicitat i certificat de compatibilitat del lloc.  
Tota la documentació haurà d'anar degudament confrontada. En cas contrari, es tindrà per no presentada.  
  
Sext. Solicituds de participació i procediment de constitució  
1. Totes les persones aspirants hauran de presentar la solicitud d'inscripció, el full d'autobaremació i la documentació acreditativa de la possessió del requisit de titulació i dels mèrits alegats, si no constaren inscrits en el Registre de Personal de l'Administració de la Generalitat, en el termini de 10 dies hàbils, comptats des de l'endemà de la publicació de la present resolució en el Diari Oficial de la Comunitat Valenciana, en les seus de la Conselleria d'Hisenda i Administració Pública d'Alacant, Castelló de la Plana i València o en qualsevol de les oficines públiques previstes en l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.   
2. La Comissió de Seguiment de les Borses de Treball Temporal prevista en l'article 12 de l'Orde de 17 de gener de 2006, de la Conselleria de Justícia, Interior i Administracions Públiques, analitzarà les solicituds d'inclusió que s'hagen produït, efectuarà la baremació de mèrits alegats per les persones aspirants i procedirà a la seua integració en la borsa d'acord amb la puntuació obtinguda. La composició provisional d'esta es farà pública en la pàgina web de la Direcció General de Recursos Humans i en els taulers d'anunci de la seu central i direccions territorials de la Conselleria d'Hisenda i Administració Pública. (http://www.gva.es/va/inicio/atencion\_ciudadano/buscadores/busc\_empleo\_publico).  
3. Les persones aspirants disposaran d'un termini de deu dies hàbils a comptar de l'endemà de la publicació de la llista provisional per a formular les alegacions que estimen oportunes. La Comissió de Seguiment estudiarà les alegacions presentades i formularà proposta de llista definitiva a la Direcció General de Recursos Humans, que dictarà una resolució i ordenarà la seua publicació en els llocs indicats anteriorment.  
  
4. Una vegada finalitzat el termini establit en el punt primer, el personal funcionari interí que cesse en llocs que hagen sigut proveïts des de la Direcció General de Recursos Humans, de la mateixa naturalesa jurídica, grup, sector i especialitat de la borsa convocada, disposarà d'un termini de deu dies hàbils, comptats a partir de la data de la notificació del cessament, o del cessament si este és posterior, per a presentar davant de la Comissió de Seguiment de les Borses de Treball Temporal la solicitud d'inscripció en la borsa i el full d'autobaremació junt amb la documentació acreditativa de la possessió del requisit de titulació i dels mèrits alegats.   
Els mèrits hauran d'haver-se obtingut amb anterioritat a la finalització del termini de presentació de solicituds que s'obri amb la publicació de la present resolució.  
El personal cessat que no presente la solicitud d'incorporació en el termini previst s'entendrà que perd el seu dret.  
5. Els models de solicitud d'inscripció i de full d'autobaremació a què es referixen els punts precedents s'adjunten com a annexos I i II a esta resolució.   
Els mèrits que no consten inscrits i que no s'acrediten de la manera establida en l'apartat quint no es valoraran.  
  
Sèptim. Àmbit territorial de la borsa  
1. L'àmbit territorial d'esta borsa de treball és de caràcter provincial i la provisió de llocs, amb caràcter temporal, s'efectuarà segons el que preveu l'article 3 i concordants de l'Orde de 17 de gener de 2006, de la Conselleria de Justícia, Interior i Administracions Públiques, sobre regulació de borses de treball temporal per a proveir provisionalment llocs de treball en l'Administració de la Generalitat.  
2. Sense perjuí d'allò que s'ha indicat en el punt anterior, les persones interessades a obtindre destinació en província o províncies diferents de les del seu domicili hauran de fer-ho constar en la solicitud d'inscripció. S'ha de respectar l'orde de prelació segons la puntuació, amb independència de quin siga el domicili de la persona aspirant.  
  
Octau. Normes de funcionament  
Esta borsa s'ajustarà en el seu funcionament al que disposa l'article 14 de l'Orde de 17 de gener de 2006, de la Conselleria de Justícia, Interior i Administracions Públiques, així com als criteris de la Comissió de Seguiment de Borses.  
  
Nové. Borses anteriors  
A partir de la constitució definitiva d'esta borsa, quedarà dissolta la que estiguera en vigor amb anterioritat.  
  
Deu. Recursos  
1. La present resolució posa fi a la via administrativa i contra esta es pot interposar recurs de reposició, amb caràcter potestatiu, davant del mateix òrgan que l'ha dictada, en el termini d'un mes a partir de l'endemà de la seua publicació, de conformitat amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
2. Si no hi recorren en reposició i d'acord amb el que disposen els articles 8, 14 i 46 de la Llei 29/1998, reguladora de la jurisdicció contenciosa administrativa, les persones interessades poden interposar recurs contenciós administratiu davant del Jutjat Contenciós Administratiu de València, en el termini de dos mesos a comptar des de l'endemà de la publicació d'esta resolució.   
3. Les citacions en els recursos contenciosos administratius que se substancien contra esta resolució es faran per mitjà de la inserció del corresponent edicte en el Diari Oficial de la Comunitat Valenciana.  
  
  
València, 30 d'abril de 2015.- La directora general de Recursos Humans: Ana Brugger Navarro.